Vzdelávacie a doškoľovacie zariadenie
VS – Financie
Tatranská Lomnica 128
059 60 Vysoké Tatry

Správa o hodnotení plnenia úloh za rok 2011
z „Kontraktu, uzatvoreného medzi Ministerstvom financií Slovenskej republiky a 
Vzdelávacím a doškoľovacím zariadením VS – Financie Tatranská Lomnica na rok 2011“

	V Kontrakte na rok 2011 (ďalej len „Kontrakt“), uzatvorenom dňa 9. decembra 2010 medzi Ministerstvom financií Slovenskej republiky (ďalej len „MF SR“) a Vzdelávacím a doškoľovacím zariadením VS – Financie Tatranská Lomnica (ďalej len „VDZ VS – Financie Tatranská Lomnica“) podľa čl. II. na obdobie od 1. januára 2011 do 31. decembra 2011, bol v čl. III., bod 1) stanovený jeho predmet, na:

a)	zabezpečenie materiálno – technického zázemia vzdelávania, odbornej prípravy a jazykovej prípravy zamestnancov rezortu MF SR, 

b)	zabezpečenie materiálno – technického zázemia odbornej prípravy a pracovných aktivít,  organizovaných MF SR pre zamestnancov verejnej správy a

c)	zabezpečenie oddychu a relaxácie zamestnancov rezortu MF SR.

V nadväznosti na bod 2)  čl. III. Kontraktu, malo VDZ VS – Financie Tatranská Lomnica  v roku 2011 zrealizovať materiálno – technické zabezpečenie 18 000 lôžkodní, takto:

a)	plnenie predmetu Kontraktu, uvedené v článku III., ods. 1) písm. a) a b) bude VDZ VS – Financie  Tatranská Lomnica zabezpečovať počas doby trvania Kontraktu v pracovných dňoch, na základe písomných požiadaviek MF SR a organizácií rezortu MF SR,

b)	plnenie predmetu činnosti uvedené v bode c) bude vo VDZ VS – Financie Tatranská Lomnica zabezpečované v termínoch, tomu určených, t. j. v období školských prázdnin, Veľkej noci a Silvestra, na základe písomných požiadaviek osobného úradu MF SR a počas dní pracovného voľna a pracovného pokoja (resp. pri voľných kapacitách vo VDZ VS – Financie Tatranská Lomnica v priebehu pracovného týždňa), na základe písomných požiadaviek zamestnancov rezortu MF SR, adresovaných priamo VDZ VS – Financie.

V súlade s čl. IV. – Spôsob financovania, bola činnosť VDZ VS – Financie Tatranská Lomnica financovaná zo štátneho rozpočtu v rámci rozpočtovej kapitoly MF SR.

Na zabezpečenie predmetu Kontraktu, podľa bodu 2) čl. IV., bol schválený celkový rozpočet výdavkov vo výške 742 358,00 EUR, z toho 66 388,00 EUR na kapitálové výdavky a 675 970,00 EUR na bežné výdavky. V podrobnejšej špecifikácii výdavkov, tvoriacej prílohu č. 1 ku Kontraktu, bol na rok 2011 pre našu organizáciu stanovený záväzný ukazovateľ príjmov vo výške 124 503,00 EUR. Počet zamestnancov organizácie bol stanovený na 26 osôb.

Pôvodný rozpis výdavkových ukazovateľov rozpočtu organizácie na rok 2011, potrebných na finančné krytie úloh, vyplývajúcich z plnenia predmetu Kontraktu, podľa bodu 3), čl. IV., bol v priebehu roka 2011, v súlade s prijatými rozpočtovými opatreniami správcu kapitoly, upravovaný.

Dodatkom č. 1 ku Kontraktu na rok 2011, zo dňa 11. júla 2011, bol zmenený článok IV. Spôsob financovania, ods. 2. Na zabezpečenie predmetu kontraktu v zmysle čl. III. ods. 2, boli stanovené rozpočtové prostriedky vo výške 1 536 506,00 EUR, z toho 860 536,00 EUR na kapitálové výdavky a 675 970,00 EUR na bežné výdavky.

Dodatkom č. 2 ku Kontraktu na rok 2011, zo dňa 27. decembra 2011, bol zmenený článok IV. Spôsob financovania, ods. 2. Na zabezpečenie predmetu kontraktu v zmysle čl. III. ods. 2, boli stanovené rozpočtové prostriedky vo výške 1 098 649,00 EUR, z toho 210 572,00 EUR na kapitálové výdavky a 888 077,00 EUR na bežné výdavky.

Za hodnotiace obdobie, t. j. za rok 2011, VDZ VS – Financie Tatranská Lomnica zrealizovalo materiálno – technické zabezpečenie vzdelávacích a rekreačných aktivít rezortu v rozsahu 20 270 lôžkodní.

V porovnaní s bodom 2) článku III. Kontraktu, ktorý stanovil celkové zabezpečenie v rozsahu 18 000 zrealizovaných lôžkodní v roku 2011, to predstavovalo plnenie 112,61 %.

O štruktúre materiálno – technického zabezpečenia plnenia predmetu Kontraktu, s ohľadom na realizáciu vzdelávacích aktivít rezortu MF SR a rekreačných aktivít rezortu MF SR a s ohľadom na percento jeho plnenia, hovorí tabuľka č. 1. 

Tabuľka č. 1					

Plnenie predmetu Kontraktu za rok  2011 v lôžkodňoch a percento jeho plnenia
	
	Kontrakt	Skutočnosť	% plnenia	
Plnenie za rok 2011	18 000	20 270	112,61	
Plnenie celkom	18 000	20 270	112,61	

VDZ VS – Financie Tatranská Lomnica v roku 2011 zabezpečilo materiálno – technické zázemie všetkých vzdelávacích aktivít, ktoré MF SR a organizácie rozpočtovej kapitoly MF SR, podľa vlastných požiadaviek, plánovali vo VDZ VS – Financie Tatranská Lomnica zrealizovať.

Vzdelávacie akcie, v súlade s článkom III., ods. 1) písm. a) a b) Kontraktu boli realizované iba v pracovných dňoch. V súlade s bodom c) článku III., ods. 1, v období tomu určenom, t. j. v období školských prázdnin, počas dní pracovného pokoja, sviatkov (soboty, nedele, Nový rok, Veľká Noc), bolo vo VDZ VS – Financie Tatranská Lomnica zabezpečované materiálno – technické zázemie rekreačných aktivít zamestnancov rezortu MF SR a ich rodinných príslušníkov.

Počet zrealizovaných lôžkodní za rok 2011 a percento plnenia Kontraktu, v porovnaní s rovnakým obdobím roku 2010, zobrazuje tabuľka č. 2.

Tabuľka č. 2

Počet lôžkodní a percento plnenia Kontraktu za rok 2011
v porovnaní s rokom 2010
	
	Kontrakt	Skutočnosť	% plnenia	
	Rok 2010	Rok 2011	Rok 2010	Rok 2011	Rok 2010	Rok 2011	
Plnenie za rok 	18 000	18 000	17 244	20 270	95,80	112,61	
Plnenie celkom	18 000	18 000	17 244	20 270	95,80	112,61	

Celkový počet zrealizovaných lôžkodní v roku 2011 bol oproti rovnakému obdobiu roku 2010 vyšší o + 3 026 lôžkodní, čo predstavuje nárast celoročného plnenia  o + 16,81 %.
V tabuľke č. 3 je zaznamenaný počet návštevníkov VDZ VS – Financie Tatranská Lomnica za rok 2011 v členení na účastníkov vzdelávacích aktivít a rekreantov a jeho porovnanie s rokom 2010.

Tabuľka č. 3						                

Počet  ubytovaných účastníkov vzdelávacích aktivít a rekreantov 
za rok 2011 v porovnaní s rokom 2010
	
Mesiac	Vzdelávacie aktivity	Rekreačné pobyty	
	Rok 2010	Rok 2011	Rozdiel	Rok 2010	Rok 2011	Rozdiel	
Január	80	66	- 14	345	398	+ 53	
Február	31	3	- 28	374	421	+ 47	
Marec 	221	151	- 70	256	377	+ 121	
Apríl	316	59	- 257	273	395	+ 122	
Máj	409	340	- 69	172	342	+ 170	
Jún	132	340	+ 208	72	284	+ 212	
Júl	-	-	-	402	462	+ 60	
August	-	-	-	347	379	+ 32	
September	280	178	- 102	155	400	+245	
Október	65	301	+ 236	285	263	- 22	
November	60	321	+ 261	325	314	- 11	
December	44	106	+ 62	291	239	- 52	
S P O L U	1 638	1 865	+ 227	3 297	4 274	+ 977	

V porovnaní s rovnakým obdobím roku 2010 bol v roku 2011 vo VDZ VS – Financie Tatranská Lomnica zaznamenaný nárast návštevníkov v oblasti vzdelávacích aktivít o + 227 osôb, v oblasti rekreačných pobytov organizácia zaznamenala nárast o + 977 osôb. Organizácia zaznamenala celkový nárast počtu návštevníkov oproti porovnateľnému obdobiu v roku 2010 o + 1 204 osôb.

Vzdelávacie a doškoľovacie zariadenie VS – Financie Tatranská Lomnica disponuje súčasnou lôžkovou kapacitou 106 pevných lôžok, 12 prísteliek a 4 detské postieľky. Celková ubytovacia kapacita (bez detských postieľok) je 118 lôžok.

Vzdelávacie aktivity sú realizované v dvoch vzdelávacích priestoroch, ktorých celková kapacita je vhodná pre 90 osôb. Veľká kongresová miestnosť má kapacitu 60 miest + 2 miesta pre lektorov, malá kongresová miestnosť 30 miest + 2 miesta pre lektorov. Priemerný počet účastníkov jednej vzdelávacej aktivity 35 osôb. Pri 100 % - nom využití vzdelávacích priestorov (súbežne dvomi vzdelávacími aktivitami v dvoch vzdelávacích priestoroch) priemerný počet účastníkov vzdelávacích aktivít 70 osôb, využíva lôžkovú kapacitu organizácie priemerne na cca 60 %.

V súlade s predmetom činnosti, dáva organizácia prioritne dôraz na zabezpečovanie materiálno – technického zázemia vzdelávacích aktivít zamestnancov rezortu MF SR. Ich množstvo a počet účastníkov týchto aktivít vychádza z potrieb a požiadaviek organizátorov na ich realizáciu. Tá je viazaná nielen na pracovné dni, ale zároveň, ako bolo už uvedené vyššie, aj na počet miest v oboch kongresových miestnostiach, ktorých využitie je podmienkou realizácie týchto vzdelávacích aktivít. Organizácia aj v prípade voľných ubytovacích kapacít nemôže potvrdiť realizáciu ďalšej vzdelávacej aktivity, nakoľko celková kapacita vzdelávacích priestorov je nižšia ako ubytovacia kapacita.

Tak ako bolo spomenuté už vyššie, VDZ VS – Financie Tatranská Lomnica nemá možnosť ovplyvňovať množstvo vzdelávacích aktivít ani počet ich účastníkov. Tieto kompetencie majú organizátori vzdelávacích aktivít, t. j. MF SR, organizácie rozpočtovej kapitoly MF SR a v súlade s plnením Uznesenia vlády SR č. 344 z 26. mája 2011 k  povinnosti využívať účelové zariadenia v majetku štátu na zabezpečenie aktivít ministerstiev, ich podriadených organizácií a ostatných orgánov štátnej správy aj iné organizácie štátnej správy, ktoré si realizáciu vzdelávacích aktivít plánujú. Následné materiálno – technické zabezpečenie týchto vzdelávacích aktivít je predmetom plnenia Kontraktu, uzatvoreného medzi MF SR a VDZ VS – Financie Tatranská Lomnica.

Všetky potvrdené požiadavky organizátorov na zabezpečenie materiálno – technického zázemia vzdelávacích aktivít pre zamestnancov rezortu MF SR a zamestnancov verejnej správy boli Vzdelávacím a doškoľovacím zariadením VS – Financie Tatranská Lomnica v roku 2011 splnené. Celkový počet účastníkov vzdelávacích aktivít v roku 2011 bol oproti porovnateľnému obdobiu roku 2010, vyšší o + 227 osôb.

V porovnaní s rokom 2010 bol zaznamenaný aj značný nárast účastníkov rekreačných pobytov, a to o + 977 osôb. Títo začali využívať zariadenie aj počas pracovného týždňa, keďže organizácia i počas realizácie vzdelávacích pobytov disponovala nevyužitou lôžkovou kapacitou.

O využiteľnosti zariadenia v sledovanom období v počte realizovaných lôžkodní a percente využiteľnosti lôžkovej kapacity, v členení po jednotlivých mesiacoch, v porovnaní s rovnakým obdobím roku 2010, hovorí tabuľka  č. 4.

Tabuľka č. 4

Využiteľnosť VDZ VS – Financie Tatranská Lomnica v lôžkodňoch a percento využiteľnosti lôžkovej kapacity za rok 2011 v porovnaní s rokom 2010
	
Obdobie	január	február	marec	
	2010	2011	2010	2011	2010	2011	
Počet lôžkodní	1 702	1 699	1 611	1 988	1 388	1 483	
% využiteľnosti *	51,31	51,70	53,77	66,98	41,85	45,13	

Využiteľnosť VDZ VS – Financie Tatranská Lomnica v lôžkodňoch a percento využiteľnosti lôžkovej kapacity za rok 2011 v porovnaní s rokom 2010
	
Obdobie	apríl	máj	jún	
	2010	2011	2010	2011	2010	2011	
Počet lôžkodní	1 413	1 410	1 419	1 616	369	1 524	
% využiteľnosti *	44,02	44,34	43,18	49,18	11,60	47,93	

Využiteľnosť VDZ VS – Financie Tatranská Lomnica v lôžkodňoch a percento využiteľnosti lôžkovej kapacity za rok 2011 v porovnaní s rokom 2010
	
Obdobie	júl	august	september	
	2010	2011	2010	2011	2010	2011	
Počet lôžkodní	2 544	2 684	2 577	2 675	1 358	1 853	
% využiteľnosti *	77,42	81,68	78,42	81,41	42,70	58,27	

Využiteľnosť VDZ VS – Financie Tatranská Lomnica v lôžkodňoch a percento využiteľnosti lôžkovej kapacity za rok 2011 v porovnaní s rokom 2010
	
Obdobie	október	november	december	
	2010	2011	2010	2011	2010	2011	
Počet lôžkodní	877	1 312	1 051	1 120	935	906	
% využiteľnosti *	26,69	39,93	33,05	35,22	28,45	27,57	

*	% využiteľnosti (pomer lôžkodní k násobku počtu lôžok a dní v danom mesiaci)
Organizácia bola v roku 2011 využívaná aj na iné pracovné účely, a to na pracovné porady, školenia, rokovania a pod., organizované MF SR, organizáciami rozpočtovej kapitoly MF SR aj inými subjektmi verejnej správy, v súlade s plnením vyššie citovaného Uznesenia vlády SR č. 344 zo dňa 26. mája 2011. V dňoch 16. až 19. júna 2011 zabezpečovalo VDZ VS – Financie Tatranská Lomnica materiálno – technické zázemie pracovných rokovaní na úrovni expertov ministerstiev financií a rezortov diplomacie členských štátov V4, zamerané na budúci viacročný finančný rámec EÚ na roky 2014 až 2020.

Podrobný prehľad využívania VDZ VS – Financie Tatranská Lomnica zamestnancami MF SR, zamestnancami ním riadených organizácií a inými organizáciami štátnej správy, v členení na vzdelávacie a rekreačné aktivity, tvoria prílohy č. 1 a 2 tejto hodnotiacej správy.

V rámci plnenia „Národných programov“, prijatých uzneseniami vlády Slovenskej republiky, (Princíp štátnej rodinnej politiky, Národný program ochrany starších ľudí, Štátna politika zdravia) zabezpečilo MF SR vo VDZ VS – Financie Tatranská Lomnica v roku 2011 vhodné podmienky na regeneráciu pracovnej sily a zvyšovanie pohybovej aktivity zamestnancov rezortu MF SR.

Z pohľadu sociálnej politiky bolo v roku 2011 zariadenie využívané zamestnancami rezortu MF SR a ich rodinnými príslušníkmi na rekreačné a rekondičné účely v súlade s čl. III., bodom  2), písm. b) Kontraktu.

V rámci medzinárodnej dohody o výmenných recipročných rekreačných pobytoch, uzatvorenej medzi Ministerstvom financií Slovenskej republiky a Ministerstvom financií Českej republiky, využívali ubytovacie, stravovacie a doplnkové služby VDZ VS – Financie Tatranská Lomnica, v určenom období roka 2011, aj zamestnancami Ministerstva financií Českej republiky, v roku 2011 to bolo 277 lôžkodní.

V súlade s požiadavkami zriaďovateľa a organizátorov nerezortných vzdelávacích aktivít, v prípade voľných kapacít, poskytovalo VDZ VS – Financie v  roku 2011 svoje služby aj iným organizáciám štátnej správy (viď. Príloha č. 1 a č. 2).

VDZ VS – Financie Tatranská Lomnica malo podľa Prílohy č. 1 ku Kontraktu na rok 2011, stanovené príjmy vo výške 124 503,00EUR.

Tieto boli vo VDZ VS – Financie Tatranská Lomnica v roku 2011 tvorené prevažne z platieb za plnenie predmetu Kontraktu v zmysle čl. III., bodu 1) písm. a), b) a c), t. j. z platieb za poskytnuté služby, súvisiace s realizáciou materiálno – technického zabezpečenia vzdelávacích a rekreačných aktivít pracovníkov rezortu MF SR, ich rodinných príslušníkov a taktiež ostatných zamestnancov verejnej správy. Za hodnotiace obdobie dosiahli výšku 235 007,00 EUR.

V menšej miere boli príjmy VDZ VS – Financie Tatranská Lomnica tvorené v sledovanom období aj inými príjmami. Položku  210 – Príjmy z vlastníctva vo výške 567,00 EUR, tvorili príjmy za prenájom miestnosti č. 13 v priestoroch VDZ VS – Financie Tatranská Lomnica, ktorá je využívaná nájomcom, v zmysle zmluvy o prenájme, za účelom poskytovania doplnkových (masérskych) služieb návštevníkom zariadenia.

VDZ VS – Financie Tatranská Lomnica 128, 059 60 Vysoké Tatry, ako správca majetku štátu, vyhlásilo podľa zákona č. 278/1993 Z. z. o správe majetku štátu v znení neskorších predpisov osobitné ponukové konanie na predaj prebytočného hnuteľného majetku štátu – osobné motorové vozidlo Volkswagen Passat 1.9 TDI 4 – Motion.

Na základe vyhodnotenia cenových ponúk všetkých záujemcov, ktorí v súlade s oznamom zverejneným    16. 5. 2011 na internetovom portáli www.vdz-financie.sk a inzerátom, uverejnenom v Hospodárskych novinách dňa 16. 5. 2011, doručili svoje cenové ponuky na predmetný hnuteľný majetok do sídla organizácie, bolo OPK dňa       20. júna 2011 vyhodnotené. Prebytočný hnuteľný majetok štátu v správe VDZ VS – Financie Tatranská Lomnica 128, 059 60 Vysoké Tatry – osobné motorové vozidlo Volkswagen Passat 1.9 TDI 4 – Motion bol na základe Kúpnej zmluvy zo dňa 8. júla 2011 za sumu 3 051,00 EUR predaný Jozefovi Majerčákovi s manželkou, Potočná 233/40, 059 07 Lendak, ktorý predložil najvyššiu cenu za tento prebytočný majetok štátu.

Suma 3 051,00 EUR bola zaúčtovaná na položku 230 – Kapitálové príjmy.
Ostatné príjmy, uvedené v položke 290 – Iné nedaňové príjmy vo výške 1 014,00 EUR, boli v roku 2011 tvorené z poistného plnenia a z príjmov za vrátky.

Záväzný ukazovateľ – príjmy, organizácia v roku 2011 naplnila vo výške 239 639,00 EUR, čo predstavovalo 192,48 % - né plnenie rozpočtovaných príjmov roku 2011.

Vo vzťahu k príjmom neboli prijaté v roku 2011 žiadne rozpočtové opatrenia.

VDZ VS – Financie Tatranská Lomnica v priebehu roka 2011, podľa bodu 2) čl. V. Kontraktu, riadne a v  stanovených termínoch zabezpečovalo plnenie predmetu Kontraktu, uvedeného v čl. III.

Z podrobného tabuľkového prehľadu plnenia rozpočtu, zobrazeného v prílohe č. 3 tejto hodnotiacej správy, je zrejmé, že VDZ VS – Financie Tatranská Lomnica vo výdavkovej časti, čerpaním rozpočtu vo výške 968 978,00 EUR, čo činí 88,20 % z upraveného rozpočtu 1 098 649,00 EUR, neprekročilo v roku 2011 žiaden záväzný ukazovateľ, čím naplnilo bod 2), písm. b) čl. V. Kontraktu. Bežné výdavky boli v roku 2011 čerpané vo výške         887 117,00 EUR, čo z upraveného rozpočtu 888 077,00 EUR predstavovalo 99,89 %. Vo výdavkovej časti rozpočtu roku 2011 bola upravená výška kapitálových výdavkov na 210 572,00 EUR. V roku 2011 boli kapitálové výdavky čerpané v sume 81 861,00 EUR. Celkové čerpanie finančných prostriedkov na kapitálové výdavky k upravenému rozpočtu za rok 2011 bolo 38,88 %.

V priebehu roka 2011 neboli organizáciou čerpané žiadne tuzemské úvery, pôžičky a ani návratné finančné výpomoci (organizácia nemala ani príjmy z takýchto transakcií), a z tohto dôvodu neboli za týmto účelom  realizované ani výdavkové operácie.

V súlade s bodom 2) čl. VI. Kontraktu, organizácia v určenom termíne predložila vedúcej služobného úradu MF SR správu o hodnotení plnenia predmetu Kontraktu za rok 2010 a 1. polrok 2011.

Text Kontraktu, v súlade s bodom 1) čl. VII. Kontraktu, bol zverejnený v termíne do 30. 1. 2011 na internetovej stránke MF SR aj na internetovej stránke organizácie www.vdz-financie.sk.

Výročnú správu za rok 2010, ktorej súčasťou bolo hodnotenie Kontraktu na rok 2010, v súlade s bodom 2) čl. VII. Kontraktu na rok 2010, riaditeľka VDZ VS – Financie Tatranská Lomnica predložila do porady vedenia MF SR a v stanovenom termíne, vyplývajúcom zo záverov tejto porady, t. j. do 30. 4. 2011, ju zverejnila na internetovej stránke organizácie www.vdz-financie.sk.

Podľa čl. VIII. bol Kontrakt so súhlasom oboch zmluvných strán v roku 2011 zmenený, a to formou písomných dodatkov č. 1 a č. 2.

Prílohy č. 1 –  3

Tatranská Lomnica, 15. februára 2011

Spracovala:	Helena Jakubčáková
ekonómka organizácie

Ing. Dagmar Tešliarová
                 riaditeľka organizácie